# Rutebeuf - Œuvres complètes, 1839/La complainte Rutebeuf
### La Complainte Rutebeuf, ou CI ENCOUMENCE LA COMPLAINTE RUTEBUEF DE SON ŒUL, ou CI ENCOUMENCE LE DIT DE L’UEIL RUSTEBUEF.

Ne covient pas que vous raconte Comment je me sui mis à honte, Quar bien avez oï le conte En quel manière Je pris ma fame darrenière, Qui bele ne gente n’en ière. Lors nasqui paine, Qui dura plus d’une semaine, Qu’el commença en lune plaine. Or entendez, Vous qui rime me demandez, Comment je me sui amendez De fame prendre : Je n’ai qu’engagier ne que vendre, Que j’ai tant éu à entendre Et tant à fère : Quanques j’ai fet est à refère,
Que qui le vous voudroit retrère Il durroit trop. Diex m’a fet compaignon à Job, Qu’il m’a tolu à .i. seul cop Quanques j’avoie. De l’ueil destre, dont miex véoie, Ne voi-je pas aler la voie Ne moi conduire. A ci dolor dolente et dure, Qu’à miédi m’est nuiz obscure De celui oeil. Or n’ai-je pas quanques je vueil ; Ainz sui dolenz, et si me dueil Parfondement, C’or sui en grant afondement, Se par cels n’ai relevement Qui jusqu’à ci M’ont secoru la lor merci. Le cuer en ai triste et noirci De cest mehaing, Quar je n’i voi pas mon gaaing. Or n’ai-je pas quanques je haing ; C’est mes domages : Ne sai ce c’a fait mes outrages.
Or devendrai sobres et sages Après le fet, Et me garderai de forfet ; Mes que ce vaut quant c’est jà fet ? Tart sui méus ; A tart me sui aparcéus Quant je sui jà ès las échéus. Cest premier an Me gart cil Diex en mon droit san Qui por nous ot paine et ahan Et me gart l’âme : Or a d’enfant géu ma fame ; Mon cheval a brisié la jame A une lice ; Or veut de l’argent ma norrice, Qui m’en destraint et me pélice, Por l’enfant pestre, Ou il reviendra brère en l’estre. Cil dame Diex à qui le fist nestre, Li doinst chevance Et li envoit sa soustenance, Et me doinst encore aléjance Qu’aidier li puisse, Que la povretez ne me nuise
Et que miex son vivre li truise Que je ne fais. Se je m’esmai je n’en puis mais, C’or n’ai ne dousaine ne fais, En ma meson, De busche por ceste seson. Si esbahiz ne fu mès hom Com je sui, voir, C’onques ne fui à mains d’avoir. Mes ostes veut l’argent avoir  De son osté, Et j’en ai presque tout osté, Et si me sont nu li costé Contre l’yver. Cist mot me sont dur et diver, Dont mult me sont changié li ver  Envers antan. Por poi n’afol quant g’i entan ; Ne m’estuet pas taner en tan, Quar le resveil Me tane assez quant je m’esveil. Si ne sai se je dorm ou veil, Ou se je pens, Quel part je penrai mon despens
Par quoi puisse passer le tens. Tel siècle ai-gié : Mi gage sont tuit engagié Et de chiés moi desmanagié, Car j’ai géu Iij. mois, que nului n’ai véu. Ma fame r’a enfant éu, C’un mois entier Me r’a géu sor le chantier. Je me gisoie endementier En l’autre lit, Où je avoie pou de délit ; Onques mès mains ne m’abelit Gésir que lors ; Quar j’en sui de mon avoir fors Et s’en sui mehaigniez du cors Jusqu’au fénir. Li mal ne sevent seul venir : Tout ce m’estoit à avenir S’est avenu. Que sont mi ami devenu Que j’avoie si près tenu Et tant amé ? Je cuit qu’il sont trop cler semé ; Il ne furent pas bien semé, Si sont failli. Itel ami m’ont mal bailli, C’onques tant com Diex m’assailli En maint costé
N’en vi .i. seul en mon osté : Je cuit li vens les a osté. L’amor est morte : Ce sont ami que vens enporte, Et il ventoit devant ma porte ; S’es enporta, C’onques nus ne m’en conforta Ne du sien riens ne m’aporta. Ice m’aprent Qui auques a privé le prent ; Mès cil trop à tart se repent Qui trop a mis De son avoir por fère amis, Qu’il ne’s trueve entiers ne demis A lui secorre. Or lerai donc fortune corre : Si entendrai à moi rescorre, Se je l’ puis fère. Vers les preudommes m’estuet trère Qui sont cortois et débonère Et m’ont norri : Mi autre ami sont tuit porri ; Je les envoi à mestre Orri,
Et se l’i lais ; On en doit bien fère son lais Et tel gent lessier en relais Sanz réclamer, Qu’il n’a en els rien à amer, Que l’en doie à amor clamer. Or pri celui Qui .iij. parties fist de lui, Qui refuser ne set nului Qui le réclaime, Qui l’aeure et Seignor le claime, Et qui cels tempte que il aime, Qu’il m’a tempté, Que il me doinst bone santé, Que je face sa volenté Tout sanz desroi.
Mon seignor, qui est filz de Roi, Mon dit et ma complainte envoi,
Qu’il m’est mestiers, Qu'il m’a aidié mult volontiers : Ce est li bons quens de Poitiers Et de Toulouse ; Il saura bien que cil goulouse Qui si fètement se doulouse.
* ↑ Ms. 7615, Var. Ne cuidiez pas.
* ↑ Voyez la note 2, page 6.
* ↑ Les Mss. 7633 et 198 N.-D. remplacent ce vers, qui est sauté dans le Ms. 7615, par le suivant : Et tant d’anui et de contraire.
* ↑ Ms. 198 N.-D. Var. Jacob.
* ↑ Ms. 198 N.-D. Var. J’amoie.
* ↑ Ms. 7633. Var. Qu’endroit meidi.
* ↑ Ms. 7615. Var. Cuit-je.
* ↑ Ms. 198 N.-D. Var. De quoi parfondement me dueil. — Les huit vers qui suivent manquent dans ce manuscrit.
* ↑ Ms. 7615. Var. confondement.
* ↑ Ms. 7633. Var. Mult ai le cuer triste et marri.
* ↑ Ce vers est sauté dans le Ms. 7615, ainsi que le 3e et le 5e de ceux qui le suivent dans notre texte.
* ↑ Mss. 7633, 7615. Var. En mes las.
* ↑ Ms. 7633. Var. Mes chevaux ot brisié la jambe.
* ↑ Ces deux expressions sont fort énergiques ; elles signifient : torturer, et : arracher la peau.
* ↑ Ms. 7633. Var. Cil sire Diex. — Ms. 198 N.-D. Var. Ice Seigneur.
* ↑ Ms. 7615. Var. Provende.
* ↑ Les Mss. 7633, 7615 et 198 N.-D. offrent cette variante : Et que miex mon hosteil conduise.
* ↑ Voir, vrai, vraiment ; verum.
* ↑ Le Ms. 198 N.-D. porte la leçon suivante :  … De mon hostel. Il doit bien avoir non hostel : Celui du roi n’est pas itel ;  Miex est paié, Et j’en ai presque tout osté.
* ↑ Antan, l’année dernière, le temps passé ; ante annum — Voyez la jolie pièce de Villon dont le refrain est : Mais où sont les neiges d’antan ?
* ↑ Le Ms. 198 N.-D. ne contient pas les six vers qui suivent celui-ci.
* ↑ Mains pour moins, ainsi qu’on le trouve dans le Ms.7633.
* ↑ Le Ms. 7633 écrit ce mot femrei, et le Ms. 7615 femei.
* ↑ Ms. 198 N.-D. Var. Si penseré.
* ↑ Ms.7633. Var. Vers les bone gent m’estuet traire. — M’estuet signifie : il me convient.
* ↑ Voici les différentes manières dont les diverses leçons orthographient ce mot : Ms. 7633, Horri ; Ms. 7615, Hauri ; Ms. 198 N.-D., Ourri. Je suis resté longtemps incertain sur la signification de ce vers, et je ne savais trop à quel genre de personnage il faisait allusion, lorsque la pièce intitulée Ci encoumance de Charlot le Juif qui chia en la pel dou lièvre est venue mettre fin à mes incertitudes. J’en demande humblement pardon à mes lecteurs pour Rutebeuf et pour moi, mais il s’agit tout simplement ici du chef des vidangeurs de Paris au 13e siècle. À la fin, en effet, de la pièce que j’ai nommée, lorsque Guillaume met la main dans la peau du lièvre où Charlot a fait la vilonie (expression de Rutebeuf un peu plus décente que celle qu'il a placée dans le titre de son fabliau), notre malin trouvère s'écrie : Es-vous l’escuier qui ot gans Qui furent punais et puerri, Et de l’ouvrage mestre Horri. Ces vers, rapprochés de ceux de la présente complainte, ne m’ont laissé aucun doute.
* ↑ Les neuf vers suivants manquent au Ms. 7633.
* ↑ Le Ms. 198 N.-D. remplace ce vers, qui est sauté au 7615, par le suivant : Qui Seigneur et ami le claime
* ↑ Ms. 7615. Var. M’anvoit.
* ↑ Les huit vers suivants manquent au Ms. 198 N.-D.
* ↑ Le comte de Poitiers et de Toulouse se nommait Alphonse. Il était frère de saint Louis et, comme lui, fils de Louis VIII. Je donne quelques détails sur ce prince en note de la pièce de Rutebeuf intitulée Ci encoumence la Complainte dou Conte de Poitiers.
* ↑ Goulouse, désire ardemment, convoite ; de goulouser.